KOMMISSIONENS GENNEMFØRELSESFORORDNING (EU) Nr. 569/2012
af 28. juni 2012
om midlertidig suspension af importtolden for visse kornarter i produktionsåret 2012/13
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 187 sammenholdt med artikel 4, og
ud fra følgende betragtninger:
(1)
For at fremme kornforsyningerne til markedet i EU i de sidste seks måneder af produktionsåret 2011/12 suspenderede Kommissionens gennemførelsesforordning (EU) nr. 1350/2011 (2) til den 30. juni 2012 toldsatserne for de toldkontingenter for import af blød hvede af lav og middel kvalitet og foderbyg, der var åbnet ved henholdsvis Kommissionens forordning (EF) nr. 1067/2008 (3) og (EF) nr. 2305/2003 (4).
(2)
På grundlag af de meddelelser, der er indgivet i henhold til artikel 3, stk. 3, i forordning (EF) nr. 2305/2003, suspenderede Kommissionen ved Kommissionens gennemførelsesforordning (EU) nr. 20/2012 (5) fra den 6. januar 2012, kl. 13 belgisk tid, udstedelsen af importlicenser for byg under rammerne af det kontingent, der er fastsat i artikel 1, stk. 1, i forordning (EF) nr. 2305/2003, for indeværende kontingentperiode.
(3)
Markedsudsigterne for korn for begyndelsen af produktionsåret 2012/13 tyder på, at de høje priser vil fortsætte i betragtning af de små lagre og Kommissionens nuværende prognoser over de mængder, der faktisk vil være til rådighed efter høsten i 2012. Med henblik på at bevare de importstrømme, der er nyttige for markedsligevægten i EU, er det derfor nødvendigt at garantere den fortsatte anvendelse af importpolitikken for korn og opretholde den midlertidige suspension af importtolden for blød hvede for produktionsåret 2012/13 for det toldkontingent, der blev åbnet ved forordning (EF) nr. 1067/2008, til den 31. december 2012. Eftersom udstedelsen af importlicenser for byg er suspenderet indtil den 31. december 2012, er suspenderingen af importtolden for nævnte produkt i samme periode ikke længere relevant.
(4)
De erhvervsdrivende bør desuden ikke stilles ringere, hvis korn er undervejs til EU for at blive importeret. Derfor bør transporttiden tages i betragtning, og de erhvervsdrivende bør have mulighed for at lade korn overgå til fri omsætning med den toldsuspension, som er fastsat i nærværende forordning, for alle de produkter, for hvilke den direkte transport til EU begyndes senest den 31. december 2012. Det bør endvidere fastsættes, hvilket bevis der skal forelægges som dokumentation for den direkte transport til EU og for datoen for transportens begyndelse.
(5)
Med henblik på en effektiv forvaltning af proceduren for udstedelse af importlicenser fra den 1. juli 2012 bør forordningen træde i kraft dagen efter offentliggørelsen i Den Europæiske Unions Tidende.
(6)
Forvaltningskomitéen for den Fælles Markedsordning for Landbrugsprodukter har ikke afgivet udtalelse inden for den af formanden fastsatte frist -
VEDTAGET DENNE FORORDNING:
Artikel 1
1. Anvendelsen af importtold suspenderes for blød hvede henhørende under KN-kode 1001 99 00 af anden kvalitet end høj kvalitet som defineret i bilag II til Kommissionens forordning (EU) nr. 642/2010 (6) for produktionsåret 2012/13 for al import under det toldkontingent med nedsat toldsats, som blev åbnet ved forordning (EF) nr. 1067/2008.
2. Når korn som omhandlet i stk. 1 transporteres direkte til EU, og transporten er begyndt senest den 31. december 2012, gælder toldsuspensionen i medfør af denne forordning fortsat for de pågældende produkters overgang til fri omsætning.
Beviset for den direkte transport til EU og for datoen for transportens begyndelse forelægges over for myndighederne på grundlag af det originale transportdokument.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Den anvendes fra den 1. juli 2012 til den 31. december 2012.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. juni 2012.